จับตา “แบงก์ชาติออสซี่” ขึ้นดอกเบี้ย 2 เท่า หลังเงินเฟ้อพุ่ง 6.1% นิวไฮรอบ 21 ปี
เงินเฟ้อ “ออสซี่” พุ่ง 6.1% นิวไฮรอบ 21 ปี และมีแนวโน้มพุ่งขึ้นอีก จับตาธนาคารกลางออสเตรเลียขึ้นดอกเบี้ย 2 เท่าตัว เพื่อสกัดเงินเฟ้อ
เงินเฟ้อ “ออสซี่” พุ่ง 6.1% นิวไฮรอบ 21 ปี และมีแนวโน้มพุ่งขึ้นอีก จับตาธนาคารกลางออสเตรเลียขึ้นดอกเบี้ย 2 เท่าตัว เพื่อสกัดเงินเฟ้อ
27 ก.ค. 2565

ผู้สื่อข่าวรายงานว่า อัตราเงินเฟ้อของออสเตรเลียทะยานสู่ระดับสูงสุดในรอบ 21 ปีในไตรมาส 2/65 และมีแนวโน้มพุ่งขึ้นอีก เนื่องจากต้นทุนอาหารและพลังงานทะยานสูงขึ้น และทำให้มีการคาดการณ์ว่า ธนาคารกลางออสเตรเลียอาจจำเป็นต้องปรับขึ้นอัตราดอกเบี้ยมากกว่าสองเท่าตัวจึงจะสามารถสกัดเงินเฟ้อได้
ทั้งนี้ สำนักงานสถิติแห่งชาติออสเตรเลีย (ABS) รายงานในวันนี้ (27 ก.ค.) ว่า ดัชนีราคาผู้บริโภค (CPI) พุ่งขึ้น 1.8% ในไตรมาส 2 ของปีนี้ โดยต่ำกว่าการคาดการณ์ของตลาดที่ 1.9% เพียงเล็กน้อย ส่วนดัชนี CPI รายปีปรับตัวขึ้นแตะ 6.1% จากระดับ 5.1% ซึ่งเป็นระดับสูงสุดนับตั้งแต่ปี 44 และสูงกว่าการขยายตัวของค่าจ้างกว่าสองเท่า
ส่วนดัชนี CPI พื้นฐานที่ได้รับการจับตามองอย่างใกล้ชิด ปรับตัวขึ้น 1.5% ในไตรมาส 2 ซึ่งส่งผลให้อัตราเงินเฟ้อพื้นฐานต่อปีพุ่งแตะระดับ 4.9% ซึ่งเป็นระดับสูงสุดนับตั้งแต่มีการเริ่มต้นจัดเก็บข้อมูลในปี 46